b"\n_START_ARTICLE_\nSaharuni\n_START_PARAGRAPH_\nEls Saharuni foren una fam\xc3\xadlia de nakharars d'Arm\xc3\xa8nia amb possessions hereditares al Shirak, prov\xc3\xadncia d'Airarat, al cant\xc3\xb3 anomenat Saharuniq (tocant a Shirak), centrats a la ciutat de Mren._NEWLINE_El primer membre esmentat \xc3\xa9s Zomn que dirigia la fam\xc3\xadlia abans del 345 en qu\xc3\xa8 apareix Mushk; vers el 350 apareix Sahak al que vers el 369 va succeir el seu fill Bat (o Sembat)_NEWLINE_Bat o Sembat Saharuni aspirava al c\xc3\xa0rrec de sparapet (general\xc3\xadssim) vers el 375 i va acusar a Mushel I Mamikonian d'aspirar al tron i de participar amb els romans a l'assassinat del rei Pap d'Arm\xc3\xa8nia. El rei Varasdat el va escoltar i va invitar a Mushel a un dinar on Bat Saharuni el va matar. L'assass\xc3\xad fou nomenat sparapet. La casa dels Mamikonian va rebre com a cap a Vatsh\xc3\xa9 Mamikonian. Per\xc3\xb2 dos germans de Mushel, Manel i Koms, que per raons desconegudes eren a la cort de P\xc3\xa8rsia (Fauste de Bizanci diu que era una resid\xc3\xa8ncia for\xc3\xa7ada) van escapar i van tornar a Arm\xc3\xa8nia, on Vatsh\xc3\xa9 va renunciar a favor de Manel a la direcci\xc3\xb3 dels Mamikonian; el nou cap va reclamar el t\xc3\xadtol de sparapet, que considerava hereditari. Els Mamikonian van aixecar els seus fidels i es van enfrontar a les forces reials i de Saharuni a Karin (Erzurum) i Manel va posar en fugida al rei ia Saharuni. Hemaiak i Artaxes, fills de Manel, volien matar al rei Varasdat per\xc3\xb2 Manel ho va impedir i el va deixar marxar. Els Mamikonian van exercir repres\xc3\xa0lies contra els lleials al rei, entre ells Garegin Reshtuni, cunyat d'un dels Mamikonian de nom Hamazasp, assassinat, i Bat Saharuni i el seu fill (el fill fou executat davant del pare abans de matar a aquest)._NEWLINE_A la primavera del 483 un ex\xc3\xa8rcit persa va envair Arm\xc3\xa8nia sota el comandament del Hazaraft Zarmihr de la fam\xc3\xadlia dels Karen i governador de Sakastene (Sistan). Va creuar l'Araxes i per Artaxata va arribar a Dwin i va preparar el setge. Vahan Mamikonian va ordenar una sortida en la qual va causar algunes baixes, per\xc3\xb2 que quasi va costar la vida al patriarca Hovhannes Mandakuni (fou deixat per mort per\xc3\xb2 encara que ferit va poder tornar a Dwin) i hi van morir dos nakharars destacats Qadshadx Saharuni i Ordi Dimaksean._NEWLINE_El 635 el nakharar David Saharuni, que havia pres part en una conspiraci\xc3\xb3 a Arm\xc3\xa8nia en contra dels bizantins, fou detingut pel governador Mejej Gnuni per\xc3\xb2 es va poder escapar, va conv\xc3\xa8ncer a les tropes romanes d'Orient (molts dels quals eren armenis) i va matar a Mejej i es va proclamar magister militium. Llavors va obtenir l'adhesi\xc3\xb3 dels feudals i funcionaris i Heracli es va veure obligat a acceptar els fets i David fou nomenat Curopalata c\xc3\xa0rrec que va exercir amb encert durant tres anys. L'historiador Joan Katholikos encara afegeix que va tenir tamb\xc3\xa9 el t\xc3\xadtol de Ishkhan d'Arm\xc3\xa8nia; el 638 els nobles se li van girar en contra i el van destituir._NEWLINE_El posteriors membres, si n'hi va haver, no van tenir cap paper destacat i no s\xc3\xb3n esmentats per cap font. Fos immediatament o m\xc3\xa9s tard, la casa es va extingir."